የኢትዮጵያ አየር መንገድ 6.87 ቢሊዮን ብር አተረፈ
የኢትዮጵያ አየር መንገድ በተጠናቀቀው በጀት ዓመት 6.8 ቢሊዮን ብር የተጣራ ትርፍ ማግኘቱን አስታወቀ፡፡ የድርጅቱን ዓመታዊ የሥራ አፈጻጸም አስመልክቶ ዓርብ ነሐሴ 4 ቀን 2010 ዓ.ም. ጋዜጣዊ መግለጫ የሰጡት ዋና ሥራ አስፈጻሚው አቶ ተወልደ ገብረ ማርያም፣ አየር መንገዱ 10.6 ሚሊዮን መንገደኞችና 400,339 ቶን ጭነት እንዳጓጓዘ ተናግረዋል፡፡ ካለፈው በጀት ዓመት ጋር ሲነፃፀር የመንገደኞች ቁጥር በ21 በመቶ፣ የጭነት መጠን ደግሞ በ18 በመቶ እንዳደገ አስረድተዋል፡፡ የአየር መንገዱ ገቢ በ43 በመቶ ዕድገት በማሳየት 89.1 ቢሊዮን ብር እንደደረሰ ተገልጿል፡፡ አየር መንገዱ በበጀት ዓመቱ ስምንት ዓለም አቀፍና ሁለት የአገር ውስጥ መዳረሻዎችን እንደከፈተ ተነግሯል፡፡ ኩባንያው 14 አዲስ አውሮፕላኖች የተረከበ መሆኑን፣ በአዲሱ ዓመት 20 አዲስ አውሮፕላኖች እንደሚያስገባ ተገልጿል፡፡‹‹አየር መንገዱ ይህን ውጤት ሊያስመዘግብ የቻለው የኩባንያው ማኔጅመንትና 13,000 ሠራተኞች ጠንክረው በመሥራታቸው ነው፤›› ያሉት አቶ ተወልደ፣ ወቅቱም የዓለም አየር መንገዶች በተለያዩ ችግሮች የተፈተኑበት እንደነበር ገልጸዋል፡፡የዓለም የነዳጅ ዋጋ ከተጠበቀው በላይ መናር አየር መንገዶችን እየተፈታተነ ያለ ችግር እንደሆነ አስረድተዋል፡፡ የነዳጅ ዋጋ ከ30 እስከ 40 በመቶ ጭማሪ እንዳሳየ ተገልጿል፡፡ ‹‹እኛ ስናቅድ የአንድ በርሜል ነዳጅ ዋጋ 56 ዶላር ይሆናል ብለን ነበር የያዝነው፡፡ ነገር ግን ከዚያ በጣም ንሮ ከ67 እስከ 70 ዶላር እየተሸጠ ነው፡፡ ነዳጅ የአንድ አየር መንገድን አጠቃላይ ወጪ ከ30 እስከ 40 በመቶ ይይዛል፡፡ በኢትዮጵያ አየር መንገድ አጠቃላይ ወጪ 40 በመቶ የነዳጅ ወጪ በመሆኑ እየናረ የመጣው የነዳጅ ዋጋ ትልቅ ተፅዕኖ አሳድሮብናል፤›› ብለዋል፡፡ በማንኛውም ወቅት አፍሪካ ውስጥ የነዳጅ ዋጋ ከተቀረው ዓለም አማካይ የነዳጅ ዋጋ በ30 በመቶ ጭማሪ እንዳለው ተገልጿል፡፡ በምዕራብና በምሥራቅ አፍሪካና በመካከለኛው ምሥራቅ የተፈጠሩ አለመረጋጋቶች፣ በኢትዮጵያ አየር መንገድ በረራዎች ላይ ተፅዕኖ ማድረጋቸው ተነግሯል፡፡ ከመቼውም ጊዜ በላይ እየጠነከረ የመጣው የገበያ ፉክክር የአፍሪካ አየር መንዶችን እያቀጨጨ እንደሚገኝ አቶ ተወልደ ገልጸዋል፡፡ ‹‹የመካከለኛው ምሥራቅ አየር መንገዶች በተለይ ኤምሬትስ፣ ኳታር፣ ኢትሃድ፣ እንዲሁም የቱርክ አየር መንገዶች ዛሬ አፍሪካ ውስጥ ያልገቡበት አገር የለም፡፡ ይህም እየጠነከረ የመጣ ፉክክር በኬንያ፣ በአንጎላ፣ በግብፅና በደቡብ አፍሪካ አየር መንገዶች ላይ ትልቅ ተፅዕኖ አሳድሯል፡፡ እንደነሱም ባይሆን እኛ ላይም ፉክክሩ ከፍተኛ ጫና ፈጥሮብናል፤›› ብለዋል፡፡ፕራይቬታይዜሽንን በተመለከተ የመንግሥት ውሳኔ እንደሆነ ጠቁመው፣ በአየር መንገዱ ሥር ከሚገኙ እንደ ሆቴልና ኤሮስፔስ ማኑፋክቸሪንግ ባሉ ዘርፎች ከግል ኩባንያዎች ጋር ተባብሮ መሥራት እንደሚቻል ተናግረዋል፡፡አንዳንድ የአየር መንገዱ ሠራተኞች የሚያነሱት የደመወዝ ጥያቄን አስመልክቶ ለቀረበላቸው ጥያቄ በሰጡት ምላሽ፣ አየር መንገዱ ኢትዮጵያ ውስጥ ካሉ አብዛኛዎቹ ድርጅቶች የተሻለ ክፍያ እንደሚከፍል ገልጸዋል፡፡ ድርጅቱ ባተረፈ ቁጥር የደመወዝ ጭማሪ እንደሚያደርግና የጉርሻ ክፍያም እንደሚከፍል ገልጸው፣ በዚህም ዓመት ዳጎስ ያለ የደመወዝ ጭማሪ ማድረጉን አስረድተዋል፡፡በተጨማሪም የመኖሪያ ቤቶች ገንብቶ ለሠራተኞቹ በማስረከብ ላይ እንደሆነ፣ የትራንስፖርት አገልግሎት፣ ነፃ የአየር ትኬትና የሠራተኞች ምግብ ቤት ከፍተኛ ድጎማ ማድረግና ሌሎች ጥቅማ ጥቅሞች ለሠራተኞቹ እንደሚሰጥ አስረድተዋል፡፡ ‹‹ደመወዝ አንፃራዊ ነው፡፡ ኢትዮጵያ ውስጥ ያለ ዶክተርና አሜሪካ ያለ ዶክተር እኩል አይከፈላቸውም፤›› ያሉት አቶ ተወልደ፣ የኢትዮጵያ አየር መንገድ ደመወዝ እርከን ከኤምሬትስ ጋር ማወዳደር ተገቢ እንዳልሆነ ተናግረዋል፡፡‹‹የኢትዮጵያ አየር መንገድ ሠራተኞች ከሌሎች ድርጅቶች በተለየ ቀንና ሌሊት የሚሠሩ ታታሪዎች ናቸው፡፡ ይህንንም ከግምት ውስጥ በመክተት አቅም በፈቀደ መጠን በየጊዜው የደመወዝ ጭማሪና ሌሎች ጥቅማ ጥቅሞችን እንሰጣለን፡፡ የእኔንም ጨምሮ እዚህ የምትመለከቷቸውን የማኔጅመንት አባላት ደመወዝ ከሌሎች አየር መንገዶች ጋር ብታወዳድሩት በቂ አይደለም፡፡ ማወዳደር ያለብን ከአገራችን ነባራዊ ሁኔታ ጋር ነው፤›› ብለዋል፡፡የኢትዮጵያ አየር መንገድ ለአገሪቱ ቱሪዝም ዕድገት ትልቅ አስተዋጽኦ በማድረግ ላይ እንደሆነ ተነግሯል፡፡ ከሁለት ወራት በኋላ በአዲስ አበባ በማስገንባት ላይ ያለውን ባለ አምስት ኮከብ ሆቴል እንደሚያስመርቅ ተገልጿል፡፡ ሆቴሉ 373 የመኝታ ክፍሎች እንዳሉትና የግንባታው 80 በመቶ እንደተጠናቀቀ ተገልጿል፡፡ በሁለተኛ ክፍል ከሚገነባው ሆቴል ጋር በአጠቃላይ 1,000 ሰዎችን ማስተናገድ እንደሚችል፣ ይህም ለሆቴልና ቱሪዝም ዘርፍ የራሱን አስተዋጽኦ እንደሚያደርግ ተመልክቷል፡፡ ጠቅላይ ሚኒስትር ዓብይ አህመድ (ዶ/ር) ለዳያስፖራው ባስተላለፉት መልዕክት መሠረት፣ አየር መንገዱ ከሌሎች ባለድርሻ አካላት ጋር በመተባበር ልዩ የጉዞ ፓኬጅ እንዳዘጋጀ ተገልጿል፡፡ 